Sijoittajille - Remedy
Pelialan luotettava konkari
Remedy on yksi pelialan arvostetuimpia riippumattomia yhtiöitä maailmalla. Luomme markkinoilla erottautuvia konsoli- ja tietokonepelejä, joissa yhdistyvät syvä tarinallisuus, hiottu pelattavuus ja huikeat pelimaailmat. Remedyn brändi on pelaajille takuu laadukkaista ja elämyksellisistä pelikokemuksista.
Yli 20-vuotinen historiamme on osoitus menestyksekkäästä liiketoiminnasta rajusti kasvavassa ja muuttuvassa peliteollisuudessa, joka laajenee vauhdilla Aasiaan ja kehittyviin markkinoihin.
Remedy on peliyhtiö, joka hallitsee pelialan liiketoiminnan, mutta jonka ytimessä yhdistyy luova sisällöntuotanto ja huipputason teknologiaosaaminen. Rakennamme valikoiden yhteistyötä Microsoftin ja Smilegaten kaltaisten kansainvälisten pelijättien kanssa, jotta voimme keskittyä ydintoimintaamme ja varmistaa peleillemme mahdollisimman suuren kaupallisen menestyksen.
Vuosien saatossa olemme kehittäneet pelejä vahvasti yhteistyökumppaneidemme kanssa. Jatkossa laajennamme liiketoimintamalliamme myös omien, itse hallinnoitavien pelibrändien rakentamiseen, mikä avaa meille huomattavia kasvumahdollisuuksia.
Tero Virtala, Remedyn toimitusjohtaja
Olemme merkittävässä vaiheessa, jossa tavoitteenamme on luoda kumppaneille alihankintamallilla toteutettavien pelien rinnalla menestystarinoita myös omista pelibrändeistämme. Sen lisäksi, että tavoitteenamme on siirtyä arvoketjussa vahvempaan asemaan, kehitämme pelituotantoamme kohti moniprojektimallia ja yksinoikeuspeleistä siirrymme useamman pelialustan julkaisuihin.
Keskeinen voimavara menestyksen rakentamisessa on osaava ja motivoitunut henkilöstömme. Matkamme varrelle on mahtunut niin menestyksiä kuin haasteita, joista olemme oppineet paljon. Näissä pelialan myrskyissä kannuksensa hankkineita remedyläisiä on vielä mukana monta. Matkalla mukaan on liittynyt alan konkareita ja nuoria kykyjä. Remedyllä on maailmanlaajuisesti vahva maine, joka tekee meistä houkuttelevan työnantajan kilpaillulla työvoimamarkkinalla.